Zagreb, 29. prosinca 2020.g.

**Z A P I S N I K**

sa **109. sjednice** Povjerenstva za odlučivanje o sukobu interesa održane dana 29. prosinca 2020. godine u prostorijama Povjerenstva za odlučivanje o sukobu interesa, s početkom u 10,30 sati.

**PRISUTNI:** Nataša Novaković,Tončica Božić (putem skypa), Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac, Martina Jurišić i Ivan Matić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 108. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red.

Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Član Povjerenstva Davorin Ivanjek kao izvjestitelj u predmetu **M-129/20, na zahtjev dužnosnika BRANKA BAČIĆA, zastupnika u Hrvatskom saboru,** iznosi predmet i navodi da je dužnosnik podnio zahtjev za mišljenjem u kojem navodi da je njegova supruga vlasnica 10% dionica u trgovačkom društvu Blato 1902 d.d. te da su ukupno 173 osobe vlasnici dionica u istom društvu. Dužnosnik nadalje navodi da njegova supruga nikada nije bila zaposlena u trgovačkom društvu Blato 1902 d.d. te da je podatak da je ona imateljica dionica naveo u izvješću o imovinskom stanje koje je podnio Povjerenstvu. Također iznosi da je isto trgovačko društvo podnijelo zahtjev za dodjelu potpore za očuvanje radnih mjesta na Javni poziv Ministarstva regionalnog razvoja i fondova Europske unije, koji je objavljen 12. studenoga 2020., sukladno čl. 37. Zakona o otocima, odredbama Uredbe o uvjetima, kriterijima i načinu ostvarivanja državnih potpora male vrijednosti otočnim poslodavcima za očuvanje radnih mjesta te Uredbe Komisije EU br. 1407/2013 od 18. prosinca 2013. Ističe da se postupak potpore male vrijednosti otočnim poslodavcima provodi već dugi niz godina, odnosno od 2006. te da podnositelji zahtjeva, sukladno Javnim pozivom, mogu ostvariti potporu ako su radi o poslodavcima koji registriranu djelatnost obavljaju na otocima, a djelatnosti su važne za gospodarski razvoj otoka, da zaposlenici koje zapošljavaju imaju prebivalište na otocima te da kod istog podnositelja zahtjeva rade najmanje dvanaest mjeseci bez prekida do trenutka podnošenja zahtjeva, da je udio vlasništva Republike Hrvatske, jedinice lokalne ili područne (regionalne) samouprave manji od 50% udjela u vlasništva podnositelj zahtjeva kao i da nisu financijske institucije. U zahtjevu za mišljenje se navodi da trgovačko društva Blato 1902 d.d. ispunjava sve uvjete iz Javnog poziva te da je razvidno kako potpora ne bi ni bila dodijeljena kada propisani uvjeti ne bi bili ispunjeni, pri čemu se naglašava da će potpora za očuvanje radnih mjesta biti dodijeljena svim poslodavcima koji ispunjavaju uvjete iz Javnog poziva. Dužnosnik traži mišljenje Povjerenstva bi li korištenje navedene potpore koje osigurava Ministarstvo regionalnog razvoja i fondova Europske unije predstavljalo potencijalni sukob interesa u smislu ZSSI-a, obzirom da obnaša dužnost zastupnika u Hrvatskom saboru.

Izvjestitelj predlaže da se donese mišljenje da sukladno odredbama ZSSI-a, nema zapreke da trgovačko društvo Blato 1902 d.d., u kojem supruga dužnosnika ima 10% dionica, koristi sredstva potpore osigurana od Ministarstva regionalnog razvoja i fondova Europske unije za očuvanje radnih mjesta poslodavaca koji obavljaju djelatnost na otocima. Dužnosnik je dužan iznos primljene potpore navesti u izvješću o imovinskom stanju istekom godine u kojoj je dodijeljena trgovačkom društvu.

Otvara se rasprava.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-130/20, na zahtjev dužnosnika MIRE KOVAČA, zastupnika u Hrvatskom saboru do 22. srpnja 2020.g.,** iznosi predmet i navodi da je dužnosnik podnio zahtjev za mišljenjem u kojem navodi da je Rješenjem Odbora za izbor, imenovanja i upravne poslove Hrvatskog sabora, istome priznata naknada plaće u Hrvatskom saboru nakon prestanka obnašanja zastupničke dužnosti za vrijeme šest mjeseci od 22. srpnja 2020.g. do 22. siječnja 2021.g. u visini plaće koju ostvaruje zastupnik na istoj dužnosti u Hrvatskom saboru, a sljedećih šest mjeseci u visini 50 posto te naknade. Nadalje, dužnosnik navodi da postoji mogućnost njegovog angažmana u svojstvu povremenog predavača na jednom sveučilištu u Republici Hrvatskoj te stoga moli mišljene Povjerenstva o navedenom.

Izvjestiteljica predlaže da se donese mišljenje da dužnosnik na temelju članka 13. stavaka 2. i 3. ZSSI-a, može prije proteka dvanaest mjeseci od prestanka mandata zastupnika u Hrvatskom saboru istovremeno primati naknadu plaće povodom prestanka obnašanja dužnosti zastupnika u Hrvatskom saboru i povremeno predavati na jednom od sveučilišta u Republici Hrvatskoj te za isto primati naknadu. Na temelju članka 13. stavka 4. i članka 20. stavka 3. ZSSI-a dužnosnik je obvezan u izvješću o imovinskom stanju prijaviti Povjerenstvu prihode i naknade stečene na temelju obavljanja poslova istekom godine u kojoj su prihodi ostvareni.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Tončica Božić kao izvjestiteljica u predmetu **M-126/20, na zahtjev dužnosnice MAJE-MARIJE NAHOD, pomoćnice ministra prostornog uređenja, graditeljstva i državne imovine,** iznosi predmet i navodi da je dužnosnica podnijela zahtjev u kojem traži mišljenje ima li se u trenutnom svojstvu pomoćnika ministra, iz aspekta sukoba interesa, pravo prijaviti kao potencijalni kandidat za zapošljavanje u ustanovi upisanoj u sudski registar Trgovačkog suda, koja ustanova je prema pripadajućem Statutu neprofitna pravna osoba, čiji je osnivač u jednom dijelu Republika Hrvatska, te nekoliko županija Republike Hrvatske. Pri tome pita i ima li dužnosnik po razrješenju, pravo prihvatiti bilo kakav ishod takvog eventualnog natječaja, ako i kada, sukladno Statutu ustanove, natječaj raspiše Upravno vijeće. Dužnosnica također postavlja upit postoje li bilo kakva ograničenja po osnovi sukoba interesa, ukoliko se u svakom slučaju ne radi o poziciji u Upravnom vijeću navedene ustanove, te s obzirom da se radi o neprofitnoj pravnoj osobi, koja po prirodi stručnosti, obrazovanja i iskustva odgovara dužnosniku.

Izvjestiteljica predlaže da se donese mišljenje da na temelju članka 20. stavka 1. ZSSI-a dužnosnica u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnice bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašala dužnost. Na temelju članka 20. stavka 4. ZSSI-a Povjerenstvo može dužnosnici dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa. Obzirom da predmetni zahtjev za davanjem mišljenja nije konkretiziran, već je postavljen načelno, u odnosu na veći broj subjekata, koji svaki pojedinačno ima drugačije ustrojstvo i oblik, upućuje se dužnosnicu da u trenutku kada se namjerava prijaviti na konkretan natječaj za stupanje u radni odnos zatraži mišljenje Povjerenstva za taj konkretan subjekt.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-128/20, na zahtjev dužnosnice RUŽICE KARAGIĆ, općinske načelnice Općine Hrvatska Dubica,** iznosi predmet i navodi da je dužnosnica podnijela zahtjev za mišljenjem u kojem navodi kako je sukladno Zakonu o poljoprivrednom zemljištu donesena Odluka o usvajanju o donošenju Programa raspolaganja poljoprivrednim zemljištem u vlasništvu Republike Hrvatske za područje Općine Hrvatska Dubica, temeljem koje je raspisan Natječaj za zakup poljoprivrednog zemljišta u vlasništvu Republike Hrvatske na području Općine Hrvatska Dubica, 6. studenoga 2019. Po provedenomu natječaju, Općinsko vijeće donijelo je Odluku o izboru najpovoljnijih ponuda za zakup poljoprivrednog zemljišta u vlasništvu Republike Hrvatske na području Općine Hrvatska Dubica, 17. veljače 2020.g., na koju je Ministarstvo poljoprivrede dalo svoju suglasnost a upravni odjel Sisačko moslavačke županije pozitivno mišljenje. Nastavno na te aktivnosti sačinjeni su nacrti ugovora u zakupu s odabranim ponuditeljima koji su dostavljeni na mišljenje Županijskom državnom odvjetništvu u Sisku. U korespondenciji sa Županijskim državnim odvjetništvom u Sisku rečeno je da bi trebalo propitati mogući sukob interesa vezao za Ugovor o zakupu za prijavitelja ………………………….. iz Hrvatske Dubice, koji ispunjava uvjete natječaja. Dužnosnica navodi kako odgovorno izjavljuje da ………………………… nije član njene uže niti bliže obitelji te slijedom korespodencije sa Županijskim državnim odvjetništvom u Sisku traži mišljenje u svezi eventualnoga sukoba interesa vezano za potpis predmetnoga Ugovora o zakupu i prijedlog za postupanje.

Izvjestiteljica predlaže da se donese mišljenje da sukladno odredbama ZSSI-a, nema zapreke da dužnosnica, kao zastupnica navedene Općine, sklopi ugovor o zakupu poljoprivrednog zemljišta u vlasništvu Republike Hrvatske s ………………………, kao odabranim ponuditeljem u Natječaju za zakup poljoprivrednog zemljišta u vlasništvu Republike Hrvatske na području Općine Hrvatska Dubica, obzirom da isti nije s dužnosnicom povezana osoba u smislu članka 4. stavka 5. ZSSI-a, niti se, s obzirom na daljnje tazbinsko srodstvo, može smatrati da dužnosnica u odnosnu na njega ne može biti nepristrana.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tončica Božić kao izvjestiteljica u predmetu **M-131/20, na zahtjev dužnosnice PETRE GRULJA MESARIĆ, zamjenice općinskog načelnika Općine Jalžabet,** iznosi predmet i navodi da je dužnosnica podnijela zahtjev za mišljenjem u kojem u zahtjevu u bitnom navodi da je zainteresirana da na nadolazećem popisu stanovništva koji će se održati od 1. travnja do 7. svibnja 2021. bude voditeljica popisnog centra Općine Jalžabet te postavlja pitanje smije li kao dužnosnica primiti naknadu za obavljanje posla voditelja popisnog centra.

Izvjestiteljica predlaže da se donese mišljenje da na temelju članka 12. ZSSI-a, dužnosnica može biti voditeljica popisnog centra Općine Jalžabet, ali bez prava na naknadu za obavljanje iste funkcije.

Otvara se rasprava.

Članica Aleksandra Jozić-Ileković smatra da navedeni posao ne predstavlja drugu javnu dužnost.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5 točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 11,10 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**